I 20 dage hen over årsskiftet lå hundredvis af statsansattes cpr-numre, navne, funktioner og ansættelsessted frit tilgængeligt på internettet på en testside, som it-leverandøren Miracle arbejdede med. Datalækket blev kun opdaget, fordi en ansat i Kriminalforsorgen på en tilfældig søndag googlede sit eget navn og fik rækken af fortrolige oplysninger frem på skærmen.

Sagen er hidtil ukendt i offentligheden, men Kriminalforsorgen, Udenrigsministeriet og Socialstyrelsen bekræfter over for Politiken, at de er berørt af Miracles persondatalæk. Socialstyrelsen og Udenrigsministeriet kunne tirsdag ikke oplyse, hvad og hvor mange der er berørt af lækket.

Men i Kriminalforsorgen har 590 ansatte, heriblandt mange fængselsbetjente, fået eksponeret deres fortrolige data. Fængselspersonalet er voldsomt udsat for vold, trusler, chikane og hævnaktioner fra tidligere indsatte og kriminelle grupperinger. Derfor bliver de ansatte oplært i at afskærme deres profiler på de sociale medier og generelt at bevæge sig med stor forsigtighed på internettet.